Marie Bregendahl
Store norske leksikon,Språk og litteratur,Litteratur i verden,Europa,Danmarks litteratur,Danmarks litteratur på 1900-tallet
Marie Bregendahl var en dansk forfatter, som særlig er kjent for den psykologisk realistiske romanen Hendrik i bakken (1904) og den selvbiografiske romanen En dødsnat (1902).
Forfatterskap Forfatterskapet er stilistisk sett preget av århundreskiftets radikale ideer, den litterære retningen naturalismen og den muntlige fortellertradisjonen, som hun selv kjente til fra oppveksten i det jyske bondesamfunn. Hennes første roman var den psykologisk realistiske Hendrik i bakken (1904), og gjennombruddet kom med erindringsromanen En dødsnat (1912). Romanen ble sett på som banebrytende, fordi den skildrer en mors død i barselseng fra et barneperspektiv, men også fordi den blander inn erotiske fantasier hos den unge jenta. Hovedverket, Billeder af Sødalsfolkenes liv (1914–1923), ble utgitt i sju bind, og det regnes som et sentralt verk i dansk hjemstavnslitteratur. Verket er en samling løst sammensatte hybridfortellinger, av typen Bregendahl er kjent for: Korte fortellinger som verken kan betegnes som noveller eller eventyr, fortalt fra et slags kollektivt «man» eller «vi». Historiene handler om bondesamfunnene i Jylland i en førindustriell tid, på full fart inn i moderniteten, med særlig fokus på kvinner, som gjerne søker ut og mot det nye og fremmede. Brytningen mellom det nye og det gamle er også tydelig i den store tobindsromanen Holger Hauge og hans hustru (1934–1935), som foregår omkring det politiske systemskifte i Danmark i 1901 (hvor regjeringen gikk fra å være utpekt av kongen til å være basert på flertall i Folketinget). Boken diskuterer også ekteskapet, og den parallellfører endringene i det moderne Danmark med endringer i forståelsen av ekteskapet mellom mann og kvinne. Liv Bregendahl vokste opp i Fly i Jylland, som den eldste av ni søsken. Moren døde i barselseng, og Bregendahl fikk som 12-åring stort ansvar i hjemmet. Etter et opphold på folkehøyskole i 1886–1887, brøt hun forlovelsen med en ung, jysk bondesønn og bega seg til København sammen med forfatteren Jeppe Aakjær, som hun etterhvert giftet seg med. Ekteskapet varte i sju år, og samen drev de pensjonatet Det Jyske Pensionat. Pensjonatet ble avviklet under skilsmissen i 1900, og Bregendahl bodde resten av sitt liv på Nørrebro i København og forsørget seg selv og sønnen Svend som husholderske i brorens hjem og ved korrekturlesing. Hun foretok flere reiser, blant dem til Norge, Franrike, Tyskland og England. Navnet Bregendahl tok hun i 1923 etter sin far. Les mer i Store norske leksikon Danmarks litteratur litteratur roman realisme – litteratur Eksterne lenker Dansk Biografisk Leksikon: Marie Bregendahl Dansk Kvindebiografisk Leksikon: Marie Bregendahl